54. schôdza NR SR - 6.deň - A. dopoludnia
Dátum: 2015-09-24
Poslanec: Novotný, Viliam (-)
Druh vystúpenia: Vystúpenie v rozprave

115. Ďakujem pekne za slovo. Vážený pán predseda Národnej rady, vážený pán navrhovateľ, vážená pani spravodajkyňa, dámy a páni, dovoľte mi, aby som vystúpil k tomuto poslaneckému návrhu zákona skupiny poslancov. Na úvod chcem povedať, že rieši veľmi citlivú tému, o ktorej sme už v tomto roku diskutovali v Národnej rade, ale v tej diskusii na jar to nebola diskusia o doplatkoch za lieky, ale o poplatkoch v ambulanciách a tá diskusia pokračuje ďalej. Úzko spolu súvisia, pretože doplatky za lieky a poplatky v ambulanciách, teda kešová spoluúčasť pacientov v slovenskom zdravotníctve je asi najčastejšou sťažnosťou, s ktorou sa stretávate, ak rozprávate s pacientmi o tom, čo ich trápi v zdravotníctve. Až potom hovoria o kvalite, až potom hovoria o službách, až potom hovoria o čakaní, ale tá prvá téma je väčšinou, že veľa doplácajú. Musím povedať, že keď sa pozriete na čísla o spoluúčasti, hotovostnej spoluúčasti v slovenskom zdravotníctve, tak skutočne tie čísla narastajú. Je o tom stále veľká diskusia, ktoré číslo je relevantné a ktoré nie je. Keď si pozriete údaje podľa OECD, hovoria o tom, že do slovenského zdravotníctva ide 8 % hrubého domáceho produktu, ale z toho je celých 22,4 % hotovostná spoluúčasť. Čiže naznačuje to, že viac než pätina všetkých peňazí v slovenskom zdravotníctve pochádza z keš platieb. Toto číslo je často spochybňované a hovorí sa o ňom, že to nie je dobré číslo, lebo vraj sú do toho započítané aj výživové doplnky a kozmetické výrobky, ktoré sú predávané v lekárňach a pacient si ich kupuje za takýmto, respektíve spotrebiteľ si ich kupuje za takýmto účelom. Minule som videl také spresnenejšie číslo, ktoré urobilo INECO vo svojej štúdii, a to hovorí, že je to nejakých 7,9 % hrubého domáceho produktu, ktoré ide do zdravotníctva a hotovostná spoluúčasť je 17,4 percenta. Nech je toto alebo to druhé číslo správne, keď to prepočítate na hlavu jedného potencionálneho pacienta, tak vám vychádza, že kým v roku 2005 bola spoluúčasť v slovenskom zdravotníctve v hotovosti 125 eur, v roku 2009 to už bolo 215 eur a v roku 2013 to bolo viac ako 300 eur. Je v tom spočítané všetko. A je to počítané na celý rok. Je to veľa. K tomu treba povedať, že v roku 2005, to bol posledný rok, keď platili tzv. Zajacove dvadsať- a päťdesiatkorunáčky. Tie boli zrušené ako poplatky za služby súvisiace s poskytovaním zdravotnej starostlivosti, napriek tomu ale kešová spoluúčasť, hotovostná spoluúčasť narastala, narastá stále. Čiže tento problém je potrebné riešiť. Chcel by som povedať v tejto súvislosti aj to, že v roku 2009 som prvýkrát prišiel s riešením veľmi jednoduchým, že desať euro a ani o cent viac, čo bol prvý pokus diskutovať vôbec o tom, že by sme mali zaviesť nejakú ochranu, nejaký limit, pokiaľ môže pacient doplácať v hotovosti. Dohodnime sa, koľko by to malo byť, diskutujme o výške, ale bolo by to potrebné. Lebo ak má byť zdravotníctvo solidárne na strane zdravotného poistenia, to znamená, že každý platí toľko do zdravotného poistenia, koľko môže na základe svojho príjmu a tí, ktorí nemajú príjem, za nich zaplatí zdravotné poistenie štát, ale peniaze sa prerozdeľujú a každý čerpá toľko, koľko potrebuje. Tak nejaká hranica, nejaká solidarita by mala byť aj na úrovni poplatkov a doplatkov v zdravotníctve. Musím povedať, že toto opatrenie sa potom pretavilo aj do programového vyhlásenia vlády Ivety Radičovej v roku 2010 ako limit spoluúčasti, a idem už k dnešnej téme, sa k tomu dostávam. Limit spoluúčasti, ktorý bol navrhnutý a naozaj aj schválený v tejto snemovni v roku 2010, od 2011. roku v praxi funguje vo výške 30, respektíve 45 euro za štvrťrok, čiže kým desať euro na mesiac som navrhoval, tak v praxi sa to pretavilo do dnes platnej legislatívy, ktorá hovorí o tom, že zdravotne ťažko postihnutý človek, zjednoduším to, invalid môže doplácať za lieky 30 eur za štvrťrok, keď zaplatí viac, zdravotná poisťovňa mu vráti peniaze. Čo sa týka dôchodcov, tá hranica bola nastavená na 45 eur. Malo to a má to dva háčiky. Ten jeden háčik je, že vždy sa to počíta z doplatkov za lieky s najnižším doplatkom s rovnakou účinnou látkou. Čiže keď máte dva lieky, na jednom máte doplatok 2 euro 40, na druhom máte doplatok 30 centov, tak darmo si pacient vyberie liek s doplatkom 2 euro 40, do limitu spoluúčasti sa počíta tých 30 centov, pretože existuje liek s rovnakou účinnou látkou s nižším doplatkom. Napriek tomu tento mechanizmus sa v praxi uplatnil, funguje veľmi dobre. Teraz si pomôžem z dôvodovej správy k tomuto poslaneckému návrhu zákonu, ktorý hovorí o tom, že zhruba 70-tisíc pacientov dostane každý rok zhruba 2 milióny späť od zdravotných poisťovní za prekročenie tohto limitu. Čiže funkčný mechanizmus. No, teraz trošku politicky musím poznamenať, že som si pozrel hlasovanie v roku 2010 a zistil som, že ani pán premiér Fico, ktorý to zavzal do druhého sociálneho balíčka, ani pán navrhovateľ pán poslanec Raši vtedy za limit spoluúčasti nehlasovali, čo teda je len pousmiatie nad tým, že dnes navrhujú jeho rozšírenie. Ale politika je niekedy už taká. Boli vtedy v opozícii, takže nepodporovali tento návrh vlády Ivety Radičovej, ale tento návrh vlády Ivety Radičovej prešiel do praxe a reálne funguje a dnes si teda vláda Roberta Fica osvojila limit spoluúčasti a prostredníctvom poslancov vládneho SMER-u to predkladá ako súčasť druhého sociálneho balíčka. Je to navrhnuté veľmi ostro, o tom nechcem nejak ďaleko diskutovať, ten zákon, žiaľ, má trošku tendenciu k retroaktivite, lebo sa všetci ponáhľajú, má platiť od 1. novembra, ale počíta sa vlastne už októbrová spoluúčasť pacientov, ktorú doplatia za lieky predpísané na recept. To je ešte dôležité povedať, za lieky predpísané na recept. Čiže trošku nám tu hrozí retroaktivita a tomu zas rozumiem tak, že voľby sa blížia, sú vo februári, takže, samozrejme, vláda Roberta Fica sa snaží, aby čo najviac domácností dostalo nejaké peniaze vďaka použitiu limitu spoluúčasti späť. Aj to je politika. Ale teraz k samotnému návrhu. To, čo navrhujú predkladatelia, je, aby sa limit spoluúčasti z hranice 30, respektíve 45 euro znížil na 25 euro pre všetkých dôchodcov a invalidov a aby sa vzťahoval aj na deti do šesť rokov vo výške 8 eur, s tým, že zdravotne ťažko postihnuté deti by ho mali dokonca vo výške 0 eur. Čiže je to zníženie limitu spoluúčasti a jeho rozšírenie, pretože v súčasnosti sa limit spoluúčasti vzťahuje iba na tých dôchodcov, kde je ich príjem nižší ako 50 % priemernej mzdy v národnom hospodárstve. Musím povedať, že toto rozšírenie je z môjho pohľadu nie veľmi šťastným riešením, a myslím si, že mám a právom môžem povedať, že neadresnosť sa možno trošku minie tomu sociálnemu rozmeru, ktorý by mal mať limit spoluúčasti. Cieľom zdravotníctva je okrem iného chrániť ľudí pred katastrofickými, vysokými poplatkami. Koho chcete chrániť? Sa pýtam navrhovateľov, lebo ak treba chrániť dôchodcu Majského, ktorý teda má nejakú vilu a tiež sa naňho bude vzťahovať limit spoluúčasti vo výške 25 euro, alebo treba chrániť všetky deti Borisa Kollára, neviem už ani, koľko ich má, ochranným limitom 8 eur, tak mám taký pocit, že sa trošku stráca tá adresnosť. Uvedomujem si, že pred voľbami je dôležité čo najviac rodinám poslať späť nejaké peniaze, ale ak by tá adresnosť bola zachovaná a keď chcete to zvýšiť, tak nech sa páči, povedzte, že dôchodcovia, ktorí majú príjem do 70 % priemernej mzdy v národnom hospodárstve, v tej chvíli by sa za tie isté peniaze mohol tento limit ešte znížiť. Takže to už je len filozofická diskusia a ja mám trošku problém s touto neadresnosťou. Ale keďže mi je úplne jasné, že sociálny balíček schválený bude v Národnej rade, SMER má na to dostatočnú silu, som presvedčený, že aj tento návrh, poslanecký návrh zákona bude schválený, otvára sa priestor pre možno riešenie problému, ktorý tu latentne existuje a o ktorom sme takisto už diskutovali v Národnej rade v tomto funkčnom období. Ešte v roku 2013, teda v tomto funkčnom období, som navrhoval zahrnúť do limitu spoluúčasti na doplatky za lieky aj dobrovoľných darcov krvi. Vtedy som nezískal dostatočnú podporu v snemovni. Ja som pred hlasovaním, keďže som videl, že ten zákon neprejde, ho stiahol. Ja už som o tom diskutoval s kolegami aj na výbore pre zdravotníctvo a dnes teda predložím znovu pozmeňujúci návrh aj v pléne Národnej rady. Chcel by som navrhnúť, aby sa ochranný limit na doplatky za lieky predpísané na recept vzťahoval aj na dobrovoľných darcov krvi, ktorí aspoň 20-krát darovali krv, to znamená, majú minimálne striebornú Janského plaketu. A bolo by to z môjho názoru veľmi zaujímavé poďakovanie, ktoré si títo darcovia krvi určite za túto svoju záslužnú činnosť zaslúžia. Často hovoríme o nich, že nie je nič humánnejšie, ako darovať krv. Hovoríme o tom, že pomáhajú zachraňovať tisíce ľudských životov. My lekári veľmi dobre vieme, že sa nepustíme do komplikovanejšej operácie ani náročnej zdravotnej starostlivosti bez toho, aby sme nemali pripravenú krv, ktorú mnohokrát musíme podať. Vieme veľmi dobre, že dobrovoľní darcovia krvi z povahy veci robia túto činnosť dobrovoľne z humanistických pohnútok. Napriek tomu si myslím, že nejaké poďakovanie okrem striebornej Janského plakety alebo ďalších plakiet, ktoré dostávajú, by si títo ľudia zaslúžili. Preto chcem predložiť konkrétny pozmeňovací návrh. Ak dovolíte, ho v tejto chvíli prečítam. Pozmeňujúci návrh poslanca Národnej rady Slovenskej republiky Viliama Novotného k návrhu poslancov Národnej rady Slovenskej republiky Richarda Rašiho, Jozefa Valockého a Vladimíra Baláža na vydanie návrhu zákona, ktorým sa mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení zákona č. 460/2012 Z. z. a ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 1606). 1. V článku I sa za bod 2 vkladá nový 3. bod, ktorý znie: "3. V § 4 ods. 3 písm. a) v druhom bode sa na konci slovo "alebo" nahrádza čiarkou, v treťom bode sa na konci čiarka nahrádza slovom "alebo" a dopĺňa sa štvrtým bodom, ktorý znie: "4. je nositeľom ocenenia striebornej Janského plakety."." Nasledujúce body sa primerane prečíslujú. 2. V článku II sa za 11. bod vkladá nový 12. bod, ktorý znie: "12. § 77c sa dopĺňa odsekom 7, ktorý znie: "(7) Slovenský Červený kríž poskytuje úradu elektronicky na účely výpočtu limitu spoluúčasti podľa osobitného predpisu, odkaz 16c, údaje o fyzickej osobe, ktorá je držiteľom ocenenia za darovanie krvi. Údaje sa poskytujú v rozsahu rodné číslo, meno a priezvisko, rodné priezvisko, dátum narodenia, pohlavie, štátna príslušnosť, adresa trvalého pobytu, adresa prechodného pobytu, kategória ocenenia, dátum priznania ocenenia."." Nasledujúce body sa primerane prečíslujú. Odôvodnenie: Darovanie krvi je jednou z činností Slovenského Červeného kríža. Organizuje sa v spolupráci s hematologicko-transfúznymi oddeleniami a Národnou transfúznou službou Slovenskej republiky. Osoby, ktoré dobrovoľne darujú krv, sú oceňované formou medailí. Kategórie ocenenia sú podľa počtu odberov nasledujúce: bronzová Janského plaketa - ženy 10 odberov, muži 10 odberov, strieborná Janského plaketa - ženy 20 odberov, muži 20 odberov, zlatá Janského plaketa - ženy 30 odberov, muži 40 odberov, diamantová Janského plaketa - ženy 60 odberov, muži 80 odberov, Kňazovického medaila - ženy 80 odberov, muži 100 odberov. Navrhuje sa rozšírenie okruhu poistencov, na ktorých sa bude vzťahovať limit spoluúčasti, o osoby, ktoré sú nositeľmi minimálne striebornej Janského plakety. V tejto súvislosti sa dáva povinnosť pre Slovenský Červený kríž poskytovať zdravotným poisťovniam informácie o udelených plaketách. V súvislosti s týmto pozmeňovacím návrhom poprosím pani spravodajkyňu, aby dala hlasovať osobitne o bode 1 a o bode 2 z dôvodu, že bod 2 novelizuje to isté, čo bod 4 spoločnej správy, ktorý teda navrhujem vyňať na osobitné hlasovanie. Čiže ešte raz to zopakujem, bod 4 spoločnej správy vyňať na osobitné hlasovanie a hlasovať o prvom a druhom bode môjho pozmeňujúceho návrhu osobitne. Takže toľko pozmeňujúci návrh. Poviem k tomu ešte toľko, že som teda, samozrejme, navštívil s týmto mojím riešením a nápadom Slovenský Červený kríž. Diskutovali sme aj o tom, že ak chceme limit spoluúčasti, teda tú ochranu pred vysokými doplatkami za lieky rozšíriť aj na darcov krvi, kde by mala byť tá hranica. Moja pôvodná predstava bola, že začneme už od prvej kategórie v tom návrhu 2013, čiže už od nositeľov bronzovej Janského plakety. Došli sme ale naozaj k záveru, že tá strieborná Janského plaketa, teda 20 darovaní, je nejaká rozumná hranica. Samozrejme, týkalo by sa to nielen nositeľov striebornej Janského plakety, ale aj tých nositeľov vyšších plakiet, ale začali by sme od striebornej Janského plakety. Ja som si vytiahol vďaka Červenému krížu aj takú štatistiku. Od roku 1960 do roku 2013 Slovenský Červený kríž udelil celkovo 93 585 strieborných Janského plakiet. No a teraz idem k tomu číslu. To neznamená, že tu existuje 100-tisíc ľudí, ktorí automaticky dostanú po schválení tohto pozmeňujúceho návrhu možnosť uplatniť si limit spoluúčasti, respektíve poisťovne im uplatnia limit spoluúčasti. Ten problém je totižto v tom, že ak bude schválený tento poslanecký návrh zákona tak, ako je napísaný, tak darcovia krvi od roku 1960, je už väčšina z nich v dôchodkovom veku, na nich sa vzťahuje limit spoluúčasti tak, ako je navrhnutý. Čiže tí sú mimo. Darcovia, ktorí sú dnes aktívni a darujú krv, sú zdraví ľudia. To znamená, je veľmi málo pravdepodobné, že za štvrťrok prekročia limit spoluúčasti vo výške 25 eur na doplatkoch za lieky predpísané na recept. Oni väčšinou chodia k lekárovi darovať krv, respektíve chodia na transfúznu stanicu darovať krv a nie predpisovať si lieky na nejaké ochorenie. Čiže týkalo by sa to veľmi, veľmi malej skupiny. Rádovo je to niekoľko tisíc ľudí možno na Slovensku, ktorí sú v situácii, že ešte nie sú dôchodcovia, boli darcovia krvi a sú chorí, čiže trafilo ich to niekde vo veku medzi päťdesiatkou a šesťdesiatdvojkou, poviem to tak veľmi jednoducho. Samozrejme, môžu to byť aj mladší ľudia, lebo však choroby si nevyberajú. Myslím si, že toto, ak by sme to schválili, ak by sa limit spoluúčasti vo výške 25 euro vzťahoval na dobrovoľných darcov krvi, ktorí získali minimálne striebornú Janského plaketu, by bolo veľmi pekným poďakovaním slovenského zdravotníctva pre tento najhumánnejší čin, ktorým je darovanie krvi, ktorým je pomoc blížnym, ktorým je záchrana ľudských životov. Reálne sa to dotkne malej skupiny, ale všetci to vnímajú v tejto skupine tak, že slovenské zdravotníctvo si vysoko cení činnosť, ktorú pre chod slovenského zdravotníctva a pre ostatných ľudí v krajine robia. Čiže toľko k tomuto pozmeňovaciemu návrhu. Dámy a páni, dovoľte mi ešte sa vyjadriť ako keby k inej téme, k pozmeňujúcemu návrhu, ktorý bol schválený vo výbore pre zdravotníctvo a týka sa zvýšenia sadzby, percenta z priemernej mzdy v národnom hospodárstve spred minulého roka, ktoré štát bude v mesiaci november a december platiť za svojich poistencov. Toto percento sa zvyšuje na 5,85 % priemernej mzdy. Prakticky to teda znamená, že do zdravotných poisťovní sa v novembri a decembri tohto roka dostane plus 86 miliónov eur voči ich rozpočtom, ktoré mali plánované. Chcem povedať, že rozhodujúca časť týchto peňazí pochádza z rezervy, ktorú si vláda nechala pôvodne na oddlženie slovenských nemocníc. Teraz nechcem veľmi špekulovať o tom, či je to preto, lebo žiadna z tých nemocníc nesplnila podmienky, alebo je to jednoducho preto, že vláda sa nechcela pustiť do takého neselektívneho alebo takého nespravodlivého spôsobu. To znamená, že niektorí dostanú, ostatní nedostanú. Ja kvitujem túto možnosť, že to pôjde cez zdravotné poisťovne a že nie nejaké ministerstvo bude rozdeľovať, kto bude oddlžený a kto nebude oddlžený. Tieto peniaze sú totižto potrebné na krytie tretej etapy zvýšenia platov lekárov a aj na krytie vyšších miezd v dôsledku zvýšenia minimálnej mzdy v Zákonníku práce, to nemocnice veľmi dobre vedia. Takže toto je dobrá správa, keď zahlasujeme za spoločnú správu, schválime aj tento pozmeňujúci návrh. To, čo ale chcem povedať, už len naozaj na záver a možno upozorniť aj kolegov, viacej o tom budem rozprávať s pánom ministrom Kažimírom na nadchádzajúcej schôdzi, keď sa bude schvaľovať štátny rozpočet, je skutočnosť, že aj keď je to číslo impozantné, platba štátu za poistencov vo výške 5,85 % priemernej mzdy spred minulého roka je vysoké číslo, treba si uvedomiť, že za prvých desať mesiacov ale štát zaplatil len 4,16 percenta. Keď to spriemerujete, je to dokopy ako keby štát každý mesiac platil 4,46 percenta. Takže ten odkaz, ktorý chcem k tomu povedať, je taký, že v podstate sme sa dostali k tým 4,5 % platby štátu za svojich poistencov, o ktorých sme hovorili ešte v novembri minulého roku alebo v decembri pri schvaľovaní štátneho rozpočtu, lebo tu sú tie reálne peniaze, ktoré v tejto chvíli vykrývajú potreby, ktoré rezort zdravotníctva má, respektíve ktoré nemocnice majú, to je moja prvá poznámka. Kryje tú skutočnosť, že boli znížené odvody pre nízkopríjmových pracujúcich a tým pádom došlo k výpadku 150 miliónov eur z príjmov zdravotných poisťovní. A kompenzuje to aj tú skutočnosť, že pôvodný návrh štátneho rozpočtu v minulom roku bol vo výške 3,67 %, potom sa zvýšil na 4,16. Tam nám vtedy Kažimír dobrosrdečne pridal 100 miliónov eur, dobrosrdečne pridal, ale tá kompenzácia nemala byť 100 miliónov, ale 150 za zníženie odvodov. Teraz prichádza ďalších 86 miliónov, z čoho je 50 z rezervy, tých 36 pochádza, nechcem veľmi o tom špekulovať, možno viac o tom poviem v novembri, ale nie je to dôležité, prichádzajú. No ale stále sme len na tej úrovni blížiacej sa k 4,5 percentám, ktorá je reálna potreba na krytie dnes existujúcich zvýšených platov. Čiže hovorím to preto, že ak chceme, a zrejme všetci chceme, zvýšiť platy všetkým zdravotníkom vo všetkých nemocniciach v budúcom roku, na to treba plus ďalšie peniaze k týmto 4,6 %, čiže my dnes; 4,46 percentám. My dnes reálne vieme, koľko sú náklady na mzdy na, v dôsledku tretej etapy zvýšenia platov lekárov a v dôsledku zvýšenia minimálnych miezd teraz. Budúci rok, keď príde k ďalšiemu zvyšovaniu, na to treba okrem týchto peňazí ďalšie peniaze a plus ostáva stále otázny problém, čo bude s výpadkom 150 miliónov eur v budúcom roku vzhľadom na to, že znížené odvody do zdravotných poisťovní pre nízkopríjmových pracujúcich zostávajú, samozrejme, v platnosti. Čiže ja sa teším na diskusiu o štátnom rozpočte, hovoril som teraz o tom len preto, lebo pozmeňovací návrh na november a december vo výške 5,85 % je v spoločnej správe a je to teda vhodný dôvod nato, aby sme začali diskusiu o tom, ako by mal vyzerať štátny rozpočet pre zdravotníctvo, tak aby aj budúci rok bolo možné platy nielen zvýšiť, ale ich aj reálne vykryť. Lebo skúsenosť s Ústavným súdom z roku 2013 je taká, že veľmi ľahko môže použiť precedens z toho roku a povedať, že nie je to dostatočne kryté zdrojmi, a to by sme asi už nikto z nás nechceli opakovať. Takže, dámy a páni, záverom poviem, že podporím tento poslanecký návrh zákona, ktorý rozširuje limit spoluúčasti. Koniec koncov je to mechanizmus, ktorý priniesla vláda Ivety Radičovej, je dobré, že si ho osvojila vláda Roberta Fica, že si ho osvojili kolegovia poslanci, trošku mám problém s tou neadresnosťou, pretože pomáhať by sme solidárne mali tým, ktorí to naozaj potrebujú, a nie tým, ktorí to reálne nepotrebujú. Dokonca keby to bolo adresnejšie, tak by sa možno dalo tým, ktorí to reálne potrebujú, pomôcť ešte viac. A v tejto súvislosti si myslím, že to poďakovanie darcom krvi je namieste a chcem vás preto veľmi pekne poprosiť o podporu môjho pozmeňovacieho návrhu. Ďakujem pekne za pozornosť.